གླིང་སྒྲུང་གཅེས་བཏུས་ཐོག་གླིང་གཡུལ་འགྱེད་ཅེས་པའི་ནང་བསྟན་པའི་བརྗོད་བྱ་གཙོ་བོ་ནི།གླིང་རྗེ་གེ་སར་ནོར་བུ་དགྲ་འདུལ་གླིང་ལ་མ་འཁྲུངས་པ་དང་།རྒྱ་ཚ་ཞལ་དཀར་སྐུ་ན་ཕྲ་བའི་དུས་དེར་ཐོག་རུ་འབུམ་ཐུབ་ཀྱིས་གླིང་ལ་དམག་དྲངས་ནས་གླིང་གི་དམག་དཔོན་ཆེ་གྲས་ལྔ་བཀུམས་ཤིང་རྟ་ལྔ་བརྒྱ་ཇག་ལ་དེད་པ་སོགས་ཀྱིས་གླིང་ལ་ཕམ་ཉེས་ཡ་ང་བ་བྱུང་།དེའི་རྗེས་སུ་ཐོག་རུ་ནམ་མཁའ་འབུམ་ཐུབ་ཀྱི་བུ་ཐོག་རུ་ནམ་མཁའ་རྒྱལ་མཚན་བྱ་བ་རྒྱལ་སྲིད་ལ་འཁོད་ཅིང་།རྒྱལ་པོ་དེ་ནི་མི་རྒྱུ་ཧམ་པས་ཟ་བ།དགེ་བའི་ཆོས་ལ་སྡང་ཞིང་འཚེ་བ།མི་དགེ་སྡིག་པའི་ལས་ལ་རྔམ་ཞིང་རོལ་བར་འདུག་པ་ཞིག་གོ།དེར་ཡང་ཉིན་ཞིག་ཐོག་རུ་ནམ་མཁའ་རྒྱལ་མཚན་དེ་སེམས་གདོན་གྱིས་བཟུང་བ་ལྟར་རླུང་རྐྱལ་ཞིག་ལ་བཅིབས་ནས་སྟོད་རྒྱ་གར་དང་སྨད་རྒྱ་ནགའཛམ་གླིང་ཡུལ་གྲུ་ཀུན་ལ་སྐོར་བ་བྱེད་པ་ན།ས་ཆ་དེ་དག་ལག་མཐིལ་གྱི་རི་མོ་ཇི་བཞིན་གསལ་བོར་མཐོང་ཞིང་།ལྷག་པར་དུ་ཤར་ཁྲ་མོ་གླིང་གི་ས་ཆ་དེ་ཉིད་ཀུན་ལས་ཁྱད་དུ་འཕགས་ཤིང་མཛེས་སྡུག་ལྡན་པ་སྟེ།སྤང་ཁ་མར་ཁུའི་གཞོང་བ།རི་རྩེ་འོ་ཞོའི་ཁ་སྤྲིས།ཡུལ་གྲུ་མཚོ་སྐྱེས་གཞོན་ནུས་མཐའ་སྐོར་བ་དེ་མཐོང་མ་ཐག་ཟ་འདོད་ཀྱི་འགྲམ་ཆུ་ལྡང་།འཕྲོག་འདོད་ཀྱི་དཔུང་བ་རྒྱས་ཏེ།ཐོག་དམག་གླིང་ལ་འདྲེན་དགོས་པའི་བཀའ་ཕབ་བོ།།